เนื่องจากผมได้มีอาการปวดฟันซ้ายบนซี่ในสุดซึ่งพบว่าเป็นฟันคุดที่มันโผล่ออกมาเบียดฟันที่อยู่ติดกัน จึงได้ทำการถอนฟันซี่ดังกล่าวออก จากนั้นผ่านไป 2 อาทิตย์ปรากฎว่าร่างกายไม่สามารถสร้างเนื้อเยื่อเหงือกมาปกคลุมบริเวณนั้นได้ปรากฎให้เห็นเป็นสีขาวๆเป็นจุด ด้วยความสงสัยผมจึงล้างมือให้สะอาดแล้วลองจับดูใช้ปลายเล็บเขี่ยๆ พบว่ามันแข็งเหมือนเป็นกระดูก คำถามคือ เป็นไปได้ไหมว่าส่วนนั้นคือเศษฟันที่เหลือจากการถอนฟันออกไม่หมด อาจเป็นส่วนใดส่วนหนึ่งของฟันที่ค้างอยู่ หากออกแรงกดตรงบริเวณดังกล่าวจะปวดแปลบๆขึ้นขมับด้านซ้ายทันทีครับ รบกวนให้ความรู้ด้วยครับ ผมกลัวมันจะอักเสบแล้วนำไปสู่อาการแทรกซ้อนอย่างอื่นครับ
สวัสดีค่ะ การถอนฟันเป็นการทำหัตถการชนิดหนึ่งที่มีแผลในช่องปาก โดยปกติอาจมีเลือดไหลหลังทำการถอนฟันได้ภายใน 24 ชั่วโมงแรก แพทย์มักใช้ผ้าก๊อซสะอาดอุดบริเวณแผลไว้ อาการปวดบริเวณที่ถอนฟัน จะเกิดตามหลังการถอนฟันได้ แต่ควรจะหายภายใน 48-72 ชั่วโมง หากอาการดังกล่าวเป็นนานกว่านั้น อาจเกิดภาวะแทรกซ้อนขึ้น เช่น มีการติดเชื้อที่แผล มีภาวะเลือดแข็งตัวผิดปกติ เป็นต้น และแผลมักจะสมานกันดีในประมาณ 1-2 สัปดาห์ในกรณีนี้ที่คลำได้เศษแข็งๆเหมือนเป็นกระดูก ควรกลับไปพบทันตแพทย์ เพราะในกรณีที่ถอนฟันออกไม่ควรจะเหลือตัวฟันค้างอยู่ และหากมีอาการปวดมากบริเวณที่ทำหัตถการ ปวดร้าวขึ้นไปที่ขมับดังกล่าวมา อาจจะมีการอักเสบหรือติดเชื้อร่วมด้วย จึงควรรีบไปตรวจดูค่ะ